Die standaard-versekeringspolis soos voorgeskryf deur die Bestuursreëls, voorsien geen dekking vir skade wat deur “stadige” waterlekke veroorsaak is nie, maar dek wel die skade as ’n watertenk of -pyp bars of oorloop.
Wat jy wel in gedagte moet hou, is dat beide artikel 37(1)(g) van die Wet en Bestuursreëls 29(1)(x) die trustees bemagtig om versekeringsdekking te kry vir verdere risiko’s soos wat hulle goed ag.
Soos ek vroeër verduidelik het, hou lenings wat verkry word om die wanbetalings van heffings te verlig, die gevaar in dat die regspersoon vir ’n lang tydperk aan die geldlener verbonde mag word.
My mening is gevolglik dat om ’n lening te kry gepas is waar geld benodig word vir duur projekte. Die trustees moet egter versigtig wees om van lenings gebruik te maak vir tekorte wat weens wanbetaling ontstaan.
Die bedrag wat die regspersoon ontvang, is verder ’n eenmalige versekeringsuitbetaling en nie ’n lening nie. Geen terugbetaling deur die regspersoon kom dus ooit ter sprake nie.
Dít terwyl om ’n lening uit te neem sal beteken dat die regspersoon die hoofskuldenaar bly en uiteindelik vir die terugbetaling daarvan verantwoordelik gehou kan word.
Verder moet jy ook in ag neem dat ’n lening as sulks in die regspersoon se balansstaat moet reflekteer, met ’n negatiewe impak op die rekeningkundige waarde van eenhede.
Dít terwyl ’n versekeringspolis as ’n bate reflekteer met ooreenstemmende positiewe effek op die waardes van die eenhede in die skema.
As ’n eis afgekeur word omdat die administratiewe vereistes vir die eis nie in plek is nie, kan dit as ’n nadeel gesien word.
Hier praat ek van die wetsvereistes om te verseker dat die heffings opeisbaar is, naamlik: Die goedkeuring van ’n begroting, die korrekte berekening van individuele heffings deur die toepassing van deelnemingskwotas of ’n ander formule wat behoorlik in plek gestel is, bekragtiging van die heffings deur ’n behoorlike trustee-besluit en die regmatige vasstelling van ’n rentekoers.
Tans bestaan daar slegs een versekeringsmaatskappy wat dekking bied. Die grondslag en besonderhede van sodanige versekering is oor ’n lang tydperk uitgepluis deur ’n span kundiges waarby ek ingesluit was en die werkbaarheid van die produk het homself reeds goed in die praktyk bewys.